### NN 31/2023 (17.3.2023.), Presuda Visokog upravnog suda Republike Hrvatske poslovni broj: Usoz-25/22-5 od 27. veljače 2023.

VISOKI UPRAVNI SUD REPUBLIKE HRVATSKE

566

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Ljiljane Karlovčan-Đurović, Blanše Turić i mr. sc. Inge Vezmar Barlek, članica vijeća uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga M. J. iz G., koju zastupa opunomoćenik D. Č., odvjetnik iz Zajedničkog odvjetničkog ureda, D. Č., D. Č. & J. B. Č., R., na sjednici vijeća održanoj 27. veljače 2023.

presudio je

Ukida se Pravilnik o unutarnjem redu Jedinstvenog upravnog odjela Grada Čabra (»Službene novine Grada Čabra«, 7/21., 8/21., 9/21. i 1/22.).

Obrazloženje

1. M. J. iz G. podnijela je prijedlog za ocjenu zakonitosti Pravilnika o unutarnjem redu Jedinstvenog upravnog odjela Grada Čabra (»Službene novine Grada Čabra«, 7/21.), Pravilnika o izmjeni i dopuni Pravilnika o unutarnjem redu jedinstvenog upravnog odjela Grada Čabra (»Službene novine Grada Čabra«, 8/21.) i Pravilnika o pravima i obvezama za službenike i namještenike zaposlene u Jedinstvenom upravnom odjelu Grada Čabra (»Službene novine Grada Čabra«, 8/21).

2. Budući da se prijedlog odnosi na više općih akata, predmeti su razdvojeni tako da se u ovom postupku ispituje zakonitost Pravilnika o unutarnjem redu Jedinstvenog upravnog odjela Grada Čabra (»Službene novine Grada Čabra«, 7/21.) i Pravilnika o izmjeni i dopuni Pravilnika o unutarnjem redu jedinstvenog upravnog odjela Grada Čabra (»Službene novine Grada Čabra«, 8/21.), dok je zakonitost Pravilnika o pravima i obvezama za službenike i namještenike zaposlene u Jedinstvenom upravnom odjelu Grada Čabra (»Službene novine Grada Čabra«, 8/21) predmet ispitivanja u predmetu: Usoz-97/23.

3. U prijedlogu se u bitnom ističe da je rješenjem Jedinstvenog upravnog odjela Grada Čabra, klasa: UP/I-112-01/21-01/09, urbroj: 2108-03/1-21-1 od 16. studenoga 2021. podnositeljica prijedloga raspoređena na radno mjesto višeg stručnog suradnika za proračun i financije na neodređeno vrijeme s danom 16. studenoga 2021. uz pravo na odgovarajuću plaću. Do rasporeda na to radno mjesto podnositeljica je obavljala poslove v.d. pročelnika Jedinstvenog upravnog odjela Grada Čabra.

4. Podnositeljica smatra da su osporeni opći akti doneseni u postupku koji nije suglasan sa zakonom. Ističe da Pravilnik o unutarnjem redu Jedinstvenog upravnog odjela Grada Čabra i Pravilnik o pravima i obvezama za službenike i namještenike zaposlene u Jedinstvenom upravnom odjelu Grada Čabra uređuju unutarnje ustrojstvo, nazive i opise radnih mjesta, kao i prava i obveze iz rada i po osnovi rada za službenike i namještenike. Stoga je postupku donošenja tih općih akata trebalo, u smislu članka 3. stavka 3. Zakona o službenicima i namještenicima u lokalnoj i područnoj (regionalnoj) samoupravi (»Narodne novine«, 86/08., 61/11., 4/18., 96/18. i 112/19.; u daljnjem tekstu: ZSNLS), primijeniti članak 150. stavke 1 i 2. Zakona o radu (»Narodne novine«, 93/14., 127/17. i 98/19.; u daljnjem tekstu: ZoR) te se savjetovati s radničkim vijećem, odnosno u smislu članka 153. stavka 3. ZoR-a sa sindikalnim povjerenikom. Navodi da je u Gradu Čabru 17. ožujka 2017. osnovana sindikalna podružnica, a ovlaštena osoba za zastupanje (sindikalni povjerenik) je I. L., koja je dana 17. travnja 2019. reizabrana na tu dužnost. S obzirom na činjenicu da se gradonačelnik Grada Čabra u postupku donošenja osporenih općih akata nije savjetovao sa sindikalnim povjerenikom, podnositeljica smatra da postupak donošenja osporenih općih akata nije proveden u skladu sa zakonom. Predlaže ukidanje osporenih općih akata.

5. Donositelj osporenog Pravilnika dostavio je Sudu očitovanje o prijedlogu, u kojemu u bitnom ističe da su netočni navodi podnositeljice da pri donošenju Pravilnika o unutarnjem redu nije proveden postupak prethodne suglasnosti u smislu članka 150. ZoR-a. Nadalje navodi da odluke Sindikata državnih službenika i namještenika od 23. ožujka 2017. i 17. travnja 2019., suprotno članku 187. ZoR-a, nikada nisu dostavljene Gradu Čabru na propisani način. Ističe da nakon dostave osporenog Pravilnika službenicima i namještenicima Jedinstvenog upravnog odjela Gada Čabra, nitko od službenika nije iznio podatke o sindikalnom povjereniku ili članstvu, pa gradonačelnik nije bio obaviješten o imenovanju sindikalnog povjerenika niti su o tome bili obaviješteni službenici i namještenici Jedinstvenog upravnog odjela Gada Čabra. Stoga u postupku donošenja osporenog Pravilnika nije proveden postupak prethodne suglasnosti, a što se, iz naprijed navedenih razloga, ne može smatrati propustom. Predlaže odbijanje prijedloga.

6. Prijedlog je osnovan.

7. Osporeni Pravilnik donio je gradonačelnik Grada Čabra 12. listopada 2021. na temelju članka 4. stavka 3. ZSNLS-a, članka 56. Statuta Grada Čabra (»Službene novine Grada Čabra«, 1/21.), članaka 15. i 16. Odluke o ustroju Jedinstvenog upravnog odjela Grada Čabra (»Službene novine Grada Čabra«, 5/21.) i članka 32. Uredbe o klasifikaciji radnih mjesta u lokalnoj i područnoj (regionalnoj) samoupravi (»Narodne novine«, 74/10. i 125/14.).

8. Pravilnik o izmjeni i dopuni Pravilnika o unutarnjem redu jedinstvenog upravnog odjela Grada Čabra donio je gradonačelnik Grada Čabra 27. listopada 2021. na temelju članka 4. stavka 3. ZSNLS-a, članka 56. Statuta Grada Čabra i Odluke o ustrojstvu Jedinstvenog upravnog odjela Grada Čabra.

9. Pravilnikom o unutarnjem redu Jedinstvenog upravnog odjela Grada Čabra uređuje se unutarnje ustrojstvo, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad Jedinstvenog upravnog odjela Grada Čabra.

10. Za ocjenu zakonitosti osporenog Pravilnika mjerodavne su odredbe članka 3. stavaka 1. i 3. i članka 4. ZSNLS-a, članka 150. stavaka 1. i 4. i članka 153. stavka 3. ZoR-a.

11. Člankom 3. stavcima 1. i 3. ZSNLS-a propisano je da se prava, obveze i odgovornosti službenika i namještenika u upravnim tijelima lokalnih jedinica uređuju zakonom i na temelju zakona donesenim propisima. Na pitanja koja nisu uređena ZSNLS-om ili posebnim zakonom, propisima donesenim na temelju zakona ili kolektivnim ugovorom primjenjuju se opći propisi o radu.

12. Člankom 4. stavcima 1. i 4. ZSNLS-a propisano je da se službenici i namještenici primaju u službu i raspoređuju na slobodna radna mjesta utvrđena pravilnikom o unutarnjem redu. Pravilnikom o unutarnjem redu utvrđuju se unutarnje ustrojstvo upravnih tijela, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnih tijela u skladu sa statutom i općim aktima lokalne jedinice.

13. Članak 150. stavak 1. ZoR-a propisuje da se prije donošenja odluke važne za položaj radnika, poslodavac mora savjetovati s radničkim vijećem o namjeravanoj odluci te mora radničkom vijeću dostaviti podatke važne za donošenje odluke i sagledavanje njezina utjecaja na položaj radnika. Stavkom 4. članka 150. ZoR-a propisano je da se podaci o namjeravanoj odluci moraju dostaviti radničkom vijeću potpuno i pravodobno, tako da mu se omogući davanje primjedbi i prijedloga, kako bi rezultati rasprave stvarno mogli utjecati na donošenje odluke.

14. Člankom 153. stavkom 3. ZoR-a propisano je ako kod poslodavca nije utemeljeno radničko vijeće, sindikalni povjerenik preuzima sva prava i obveze radničkog vijeća propisane ZoR-om, osim prava iz članka 164. stavka 2. ZoR-a na imenovanje predstavnika radnika u organ poslodavca iz članka 164. stavka 1. ZoR-a.

15. Pravilnik o unutarnjem redu uređuje važna pitanja vezana za položaj radnika. Stoga, prema višekratno izraženom stajalištu ovoga Suda, prije donošenja takvog akta treba primijeniti članak 150. ZoR-a.

16. Donošenje pravilnika o unutarnjem redu bez prethodnog savjetovanja s radničkim vijećem ili sindikalnim povjerenikom predstavlja povredu zakonske obveze iz članka 150. ZoR-a.

17. S obzirom na to da iz očitovanja donositelja osporenog Pravilnika proizlazi da u postupku donošenja Pravilnika savjetovanje prema članku 150. u vezi s člankom 153. stavkom 3. ZoR-a nije provedeno (pri čemu donositelj pogrešno smatra da ono nije ni trebalo biti provedeno), Sud utvrđuje da je u postupku donošenja osporenog općeg akta učinjen propust koji osporeni Pravilnik čini nezakonitim.

18. Budući da izmjene i dopune osporenog Pravilnika ne mogu opstati bez osnovnog Pravilnika, to su ovom presudom ukinute sve izmjene i dopune osporenog Pravilnika.

19. Stoga je, na temelju članka 86. stavka 3. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17. i 110/21.), odlučeno kao u izreci.

Poslovni broj: Usoz-25/22-5

Zagreb, 27. veljače 2023.

Predsjednica vijeća
 dr. sc. Sanja Otočan, v. r.